Številka: 4102-2/2017-27

**VSI IZVAJALCI PROGRAMOV V PODPORO DRUŽINI**

Datum: 19. 5. 2020

Zadeva: Obvestilo glede sproščanja izvajanja programov v podporo družini

Spoštovani,

dne 23. 3. 2020 ste s strani Ministrstva za delo, družino, socialne zadeve in enake možnosti (v nadaljnjem besedilu: MDDSZ) prejeli navodila glede omejitev izvajanja programov v podporo družini, v času epidemije COVID-19, št. 4102-2/2017-24 oziroma 4102-5/2017-15. Navodila z dne 19. 5. 2020, št. 4102-2/2017-27, nadomestijo navodila z dne 23. 3. 2020, št. 4102-2/2017-24 oziroma 4102-5/2017-15.

Epidemiološka situacija glede COVID-19 v Sloveniji se umirja, zato se je začelo sproščanje sistemskih ukrepov za zamejitev širjenja virusa. Iz navedenega razloga se lahko začne postopno sproščanje omejitev tudi pri izvajanju programov v podporo družini.

Prehod v izvajanje programskih aktivnosti naj bo postopen, še zlasti za različne rizične skupine in v skladu z upoštevanjem preventivnih ukrepov za preprečevanje širjenja nalezljivih bolezni.

Pri izvajanju aktivnosti programov svetujemo upoštevanje vseh splošnih ukrepov za zaščito pred okužbo z COVID-19, navedenih na naslednji povezavi: <https://www.nijz.si/sl/preprecevanje-okuzbe-z-virusom-sars-cov-2019> ter priporočila Ministrstva za izobraževanje, znanost in šport, v zvezi z navodili za odpiranje vrtcev in šol, še zlasti v delu higienska priporočila ter najvišje možno število otrok oziroma mladostnikov v skupinah.

V nadaljevanju vam še dodatno priporočamo, da :

* na vidnem mestu izobesite gradiva na temo umivanja in razkuževanja rok, higiene kašlja ter pravilne uporabe mask,
* skrbno preverjate, da so zaposleni in uporabniki brez znakov okužbe dihal (npr. nahod, kašljanje, bolečine v žrelu, povišana temperatura, motnje okušanja, vonja...),
* si tako izvajalci programov kot uporabniki pogosto umivate oziroma razkužujete roke (npr. z razkužilom na osnovi 60 do 80 % alkohola),
* se ne dotikate obraza, zlasti ust, nosu in oči, preden so roke umite ali razkužene in
* upoštevate higieno kihanja in kašljanja.

S spoštovanjem,

mag. Cveto Uršič

DRŽAVNI SEKRETAR